b'\n_START_ARTICLE_\nMo\xc5\xa1a Albahari\n_START_SECTION_\nBiografija\n_START_PARAGRAPH_\nRo\xc4\x91en 1913. godine u Sarajevu, gdje je zavr\xc5\xa1io osnovnu \xc5\xa1kolu i gimnaziju._NEWLINE_Jo\xc5\xa1 kao u\xc4\x8denik gimnazije pristupio je revolucionarnom omladinskom pokretu i postao \xc4\x8dlan Saveza komunisti\xc4\x8dke omladine Jugoslavije (SKOJ). Tijekom studija filozofije u Zagrebu aktivno je sudjelovao u radu studentskog revolucionarnog pokreta i primljen je u \xc4\x8dlanstvo Komunisti\xc4\x8dke partije Jugoslavije (KPJ). Kao jedan od istaknutih studenata-komunista bio je 1934. godine izabran za voditelja partijske organizacije na Zagreba\xc4\x8dkom sveu\xc4\x8dili\xc5\xa1tu._NEWLINE_Bio je \xc4\x8dlan uredni\xc5\xa1tva listova Novi student i Borbeni student, kao i \xc4\x8dlan Pu\xc4\x8dkog teatra. Vrlo aktivno je djelovao i u revolucionarnom udru\xc5\xbeenju Svjetlost. Godine 1936. izabran je za \xc4\x8dlana odbora Akademskoga filozofskog dru\xc5\xa1tva. Bio je jedan od osniva\xc4\x8da Akcijskog odbora hrvatskih studenata ljevi\xc4\x8dara i kao \xc4\x8dlan tog Odbora organizirao je 1937. godine logorovanje studenata-komunista u Kranjskoj Gori. Sljede\xc4\x87e godine bio je u delegaciji studenata-komunista, koja je posjetila \xc4\x8dehoslova\xc4\x8dkog konzula i predlo\xc5\xbeila odlazak studenata-komunista u \xc4\x8cehoslova\xc4\x8dku u cilju njezine obrane od njema\xc4\x8dke agresije. Godine 1939. bio je izabran za tajnika biroa Pokrajinskog komiteta SKOJ-a za Hrvatsku i tajnika Biroa partijskih organizacija svih fakulteta Zagreba\xc4\x8dkog sveu\xc4\x8dili\xc5\xa1ta._NEWLINE_Poslije Travanjskoga rata i okupacije Kraljevine Jugoslavije u kolovozu 1941. godine, u svojstvu delegata Centralnoga komiteta Komunisti\xc4\x8dke partije Hrvatske, bio je upu\xc4\x87en u Istru radi organiziranja ustanka. Istog mjeseca organizirao je i prvi partizanski logor na planini Tuhobi\xc4\x87u u kojem je vr\xc5\xa1io du\xc5\xbenost zapovjenika. Ubrzo je u logoru formiran i partizanski odred "Bo\xc5\xbeo Vidas Vuk" u kojem je izabran za zapovjednika._NEWLINE_U borbi s talijanskim fa\xc5\xa1istima, koji su napali logor 12. studenoga 1941. godine, bio je ranjen i ilegalno preba\xc4\x8den u Su\xc5\xa1ak radi lije\xc4\x8denja. Po izlije\xc4\x8denju u velja\xc4\x8di 1942. godine Okru\xc5\xbeni komitet KP Hrvatske za Istru uputio ga je u Rijeku radi organiziranja partijskih organizacija koje su se rasformirale nakon jedne policijske provale. On se tada povezao sa rije\xc4\x8dkim radnicima i uspio aktivirati ve\xc4\x87i broj partijskih organizacija koje su se povezale s istarskim partizanima._NEWLINE_Po\xc4\x8detkom lipnja 1942. formirao je Drugi partizanski odred pri Petoj operativnoj zoni Hrvatske. Nastavio je raditi na tom terenu kao politi\xc4\x8dki pozadinski radnik. Prilikom jednog ilegalnog sastanka 7. srpnja 1942. godine talijanski karabinjeri su ga opkolili i u borbi s njima te\xc5\xa1ko je ranjen u nogu, zbog \xc4\x8dega je bio zarobljen. Odveden je u Rim, gdje mu je amputirana noga, a zatim je izveden pred specijalni sud, koji ga je 21. studenoga 1942. godine osudio na smrt._NEWLINE_Strijeljan je ubrzo potom, pod la\xc5\xbenim imenom Viktoro Blecio (tal. Vittorio Bleccico), jer Talijani nisu uspjeli doznati njegov pravi identitet. Poslije oslobo\xc4\x91enja Jugoslavije njegovi posmrtni ostaci preneseni su i sahranjeni na zagreba\xc4\x8dkom groblju Mirogoju.'